na majstrovstvách sveta a Európy medailové umiestnenie. Európsky šampionát sa konal v októbri vo francúzskom Nancy a v prvý decembrový víkend sa Ivan predstavil na majstrovstvách sveta v nemeckom Rastede.
Canicross terénny beh so psom
Psovod a jeho pes bežia prírodnou cestou. Pes v postroji ťahá na ťažnom lane svojho psovoda a pomáha mu tak ľahšie prekonať obtiažny terén.
Dovedna deväť medailových umiestení, z toho tri tituly, získali slovenskí reprezentanti na majstrovstvách sveta v pretekoch psích záprahov, ktoré sa konali v prvý decembrový víkend v nemeckom Rastede. Na šampionáte štartovalo 400 pretekárov z 22 krajín sveta.
"Atletike sa venujem asi pätnásť rokov. Boli a sú to behy od 3 kilometrov po maratón. Všetky tieto disciplíny som absolvoval. Najviac sa špecializujem na 5 resp. 10 kilometrov, v podstate na rýchlosť. Bežeckému športu som sa začal venovať po kratšej prestávke pred dvoma rokmi. V novinách som čítal výsledky bežcov, s ktorými som kedysi pretekal. Trošku ma to chytilo a na "staré kolená, keďže štartujem v kategórii veteránov, znova som začal behávať, začal náš spoločný rozhovor Ivan Puškár, ktorého cesta za úspechom bola naozaj kuriózna.
"Canicross je len moja doplnková disciplína. Dostal som sa k tomu náhodne. Oslovil ma reprezentant Slovenska Jaroslav Jakubašek, ktorý je zároveň atlétom. Na jeho ponuku som reagoval kladne. V družstve sa im zranil kolega a tak som cestoval ako náhradník. Podmienkou bol samozrejme dobrý beh a perfektná spolupráca bežec pes. Ja však psíka nemám. Na majstrovstvách sveta a majstrovstvách Európy som súťažil s požičaným psom, hovorí I. Puškár.
Znie to neuveriteľne, ale 41 ročný Gelničan mal len minimálne znalosti a skúseností z tejto športovej disciplíny. Do Francúzka cestoval na majstrovstvá Európy s veľkými očakávaniami, ale aj obavami.
"Táto disciplína je o rýchlosti, nejde ani o vytrvalosť. Kto nemá rýchlosť, v canicrosse sa len veľmi ťažko uplatní. Pravdu povediac pred októbrovými majstrovstvami vo francúzskom Nancy som ani ja nevedel, čo táto disciplína odnáša, čo obsahuje. So psíkom som sa prvý raz stretol v aute cestou na preteky. V podstate som nemal nič dostal som kompletnú výstroj, psa a ostatné už bolo na mne. Našťastie majiteľ psa ho mal veľmi dobre vycvičeného a perfketne reagoval, spolupráca bola výborná, opisuje svoje začiatky Ivan Puškár.
Prvá disciplína na majstrovstvách Európy a Ivan šokoval konkurenciu šprint na 2,5 kilometra vo svojej veteránskej kategórii vyhral!!! Nehovoriac o tom, že v celkovom účtovaní všetkých vekových kategórii bol na vynikajúcom šiestom mieste. Druhý deň nasledovali preteky na 4,5 kilometra, kde len menšie zaváhanie v navádzaní psa v ostrej zákrute stratil Ivan cenné sekundy a skončil na fantastickom druhom mieste. O štyri hodiny nasledovala súťaž družstiev.
"Každý z družstva beží so psom 2,5 kilometra. Pár metrov v cieľovej rovinke sa bežec odpojí od psa a poklepaním na plece štartuje ďalší člen družstva. Túto disciplínu sme trojica Slovákov vyhrali, opisuje skúsenosti z Francúzska.
Fantastická správa letela na Slovensko. V málo známej disciplíne caniscross Slováci z Francúzka doniesli všetky tri kovy. Z takmer neznámeho atléta bežca sa stala najjagavejšia športová hviezda na Spiši.
Lenže to ešte nebolo všetko Ivan dostal pozvánku aj na majstrovstvá sveta, ktoré sa konali v tohoročný prvý decembrový víkend v Nemeckom meste Rasted.
"Nevedel som či pôjdem, alebo nie, na svetový štadión. Stále som nemal psa. Na takéto významné podujatie chodia len najlepší bežci aj psy. Spolupráca tandemu pes človek musí byť ideálna. Pes okamžite vycíti vzťah človeka. Len nakŕmiť a vyvenčiť je veľmi málo. Na majstrovstvá sveta som mal vybaveného psíka z Ružomberka, ktorý bol záprahový pes. Keď som si ho chcel vyskúšať, pes sadol na cestu a nereagoval na žiadne pokyny. Našťastie kolega z družstva zobral nemeckého ovčiaka, ktorý nič nevyhral a s kolegom behal len rekreačne, keď on trénoval s iným psom. Išiel som do veľkého rizika. Všetci mi povedali, že na tieto preteky sa len pôjdem zúčastniť, lebo o nejaké umiestnenie mi nepôjde. Psík mi trošku pomohol, ale celé preteky som si musel tvrdo odbehať, vracia sa k svetovému šampionátu Ivan Puškár.
Veteráni štartovali na pretekoch v Nemecku ako prví, Ivan Puškár vybiehal na trať dlhú 4 600 metrov z devätnásteho miesta. Tentoraz Ivan zaskočil vo svojej vekovej kategórii celý svet skončil na treťom mieste!
Na druhý deň sa súťažil Ivan Puškár v rovnakej disciplíne a udržal si umiestnenie z predošlého dňa bronzová medaila putovala na Slovensko, do Gelnice.
"Súťaž družstiev štartovala večer na vysvietenom štadióne, kde bolo 20 tisíc divákov. Skvelá atmosféra, niečo fantastické. Mal som aj tú výhodu, že som behal s nemeckým ovčiakom a domáci Nemci boli vo vytržení, že takýto pes môže štartovať v takejto disciplíne, lebo žiadny nemecký ovčiak v tejto disciplíne nebehal. V štafete som išiel ako druhý. Kolega mi odovzdával takmer na rovnakej úrovni s prvým Belgičanom. Potreboval som udržať druhú pozíciu, no ja som ju o dve tri sekundy vylepšil a boli sme na prvom mieste. Odovzdával som ako prvý a kolega to udržal. Získali sme titul majstra sveta v našej vekovej kategórii, opisuje cestu za majstrovským titulom Ivan.
Skvelý úspech vystriedala realita bežného dňa. Aké boli reakcie a ohlasy po jeho príchode domov?
"V tom je trošku problém. Málokto tuší, čo som dosiahol, čo som vybojoval a že na Spiši máme majstra sveta a Európy. Chápem, že futbal a hokej sú masové športy a najviac sledované, no medaile z takéhoto podujatia, na ktorom som štartoval sa nenosia každý deň, skonštatoval Ivan Puškár, ktorý si úspech ani nestihol vychutnať už štartuje v inej disciplíne obiehaní sponzorov a ľudí, ktorý by mu mohli pomôcť v ďalších pretekoch.
"Teraz bude pre mňa prvoradé zháňanie sponzorov a kúpa psíka. Taký dobrý pes stojí okolo 30 tisíc korún. Skúsim osloviť sponzorov, zohnať psíka a obhájiť o rok tieto tituly. Mojím cieľom je dostať sa na januárové majstrovstvá sveta v crosse, ale bez psa. Ak nezoženiem financie, tak do Talianska nepocestujem. Toto podujatia ma veľmi láka, predsa len účasť na svetom šampionáte je pocta a úspech. Prakticky už v týchto dňoch sa na to pripravujem, povedal Ivan.
V čom spočíva jeho príprava na ďalšie významné podujatia?
"Tak je to predovšetkým beh, klasický beh, plus úseky do kopcov na získavanie sily. Napríklad uvediem, že pred majstrovstvami sveta v Nemecku som týždenne nabehal 200 kilometrov. Každý si už vie prepočítať, koľko to vychádza na deň.
Najdôležitejšie správy z východu Slovenska čítajte na Korzar.sme.sk.